Predkladacia správa

  Násilie páchané na ženách má závažné spoločenské príčiny a dôsledky, a preto je nevyhnutné, aby sa úlohy smerujúce k jeho eliminácii a prevencii stali úlohami  celospoločenského významu.  
  K riešeniu problematiky násilia páchaného na ženách a v rodinách pristúpila vláda SR v roku 2004. Uznesením č.1092/2004 zo 16. novembra 2004 schválila Národnú stratégiu pre prevenciu a elimináciu násilia páchaného na ženách a v rodinách. Pre efektívne napĺňanie Národnej stratégie pre prevenciu a elimináciu násilia páchaného na ženách a v rodinách vláda SR uznesením č. 635 z  24. augusta 2005 schválila  Národný akčný plán na prevenciu a elimináciu násilia páchaného na ženách na roky 2005 - 2008. Základným cieľom národného akčného plánu je implementovať adekvátne a efektívne postupy na predchádzanie a elimináciu násilia páchaného na ženách.  
	Rada Európy otvorila v novembri 2006 celoeurópsku kampaň „Stop domácemu násiliu na ženách“. Táto kampaň potvrdzuje aktuálnosť a naliehavosť  odstraňovania násilia páchaného na ženách a toto násilie považuje za závažné porušovanie ľudských práv. Kampaň sa realizuje v členských štátoch RE na 3 úrovniach – parlamentnej, vládnej a regionálnej. 
  O príprave a realizovaní tejto kampane boli poslanci Národnej rady SR informovaní  v októbri 2006 rezolúciou o kampani Parlamentného zhromaždenia Rady Európy. Následne Výbor Národnej rady SR pre ľudské práva, národnosti a postavenie žien, schválili uznesenie č. 267/2007, ktorým Národná rada SR požiadala vládu Slovenskej republiky o vypracovanie správy o plnení Národného akčného plánu pre prevenciu a elimináciu násilia páchaného na ženách na roky 2005 – 2008. 
Vláda uznesením č. 389 z 2.mája 2007 v bode B1 uložila ministerke práce, sociálnych vecí a rodiny v spolupráci s príslušnými ministrami a predsedami ostatných ústredných orgánov štátnej správy predložiť do 15. júla 2007 na rokovanie vlády SR Správu o plnení Národného akčného plánu pre prevenciu a elimináciu násilia páchaného na ženách na roky 2005 - 2008.
	Národný akčný plán pre prevenciu a elimináciu násilia páchaného na ženách na roky 2005 – 2008 predstavuje realizáciu základných krokov v oblasti prevencie, vzdelávania, výskumu, ako aj budovania inštitucionálneho rámca koordinovanej pomoci ženám na  ktorých bolo páchané násilie. 
Konkrétne opatrenia sú uvedené v Harmonograme plnenia Národného akčného plánu pre prevenciu a elimináciu násilia páchaného na ženách na roky 2005 – 2008, ktorý je prílohou k uzneseniu vlády SR č. 635/2005. Termínom plnenia úloh v zmysle harmonogramu je máj 2008.  Keďže materiál predstavuje plnenie úloh harmonogramu k máju 2007,  stav plnenia niektorých z jeho úloh je potrebné považovať za priebežný.
Predkladaný  návrh správy o plnení Národného akčného plánu pre prevenciu a elimináciu násilia páchaného na ženách na roky 2005 – 2008 bol predložený na medzirezortné  pripomienkové konanie. K materiálu nebola vznesená ani jedna zásadná pripomienka. Vyhodnotenie pripomienkového konania sa nachádza v prílohe.
 	Vzhľadom na charakter predkladaného materiálu nebolo potrebné vyhotoviť Doložku 
finančných, ekonomických, enviromentálnych vplyvov, vplyvov na zamestnanosť a podnikateľské prostredie.